|  |
| --- |
|  |
|  |
|  |

**ELŐTERJESZTÉS**

**BALATONRENDES KÖZSÉG ÖNKORMÁNYZATA KÉPVISELŐ-TESTÜLETÉNEK ÖNKORMÁNYZATI RENDELETÉHEZ**

***Az egyes szociális ellátások szabályozásáról szóló önkormányzati rendelet módosításáról***

Az élet- és vagyonbiztonságot veszélyeztető tömeges megbetegedést okozó SARS-CoV-2 koronavírus világjárvány (a továbbiakban: koronavírus világjárvány) következményeinek elhárítása, a magyar állampolgárok egészségének és életének megóvása érdekében Magyarország Kormánya által a 478/2020.(XI.3.) Kormányrendeletben veszélyhelyzetet hirdetett ki, mely veszélyhelyzet 2021. február 8-ával történő megszüntetéséről döntött a 26/2021.(I.29.) Kormányrendeletben. A Kormány a veszélyhelyzet kihirdetéséről és a veszélyhelyzeti intézkedések hatálybalépéséről szóló 27/2021.(I.29.) Kormányrendelettel az élet- és vagyonbiztonságot veszélyeztető tömeges megbetegedést okozó SARS-CoV-2 koronavírus-világjárvány következményeinek elhárítása, a magyar állampolgárok egészségének és életének megóvása érdekében, **2021. február 8. napjától, Magyarország egész területére veszélyhelyzetet hirdetett ki.**

**A Magyar Közlöny 27. számában megjelent veszélyhelyzettel kapcsolatos jogszabályok alapján, az Országgyűlés elfogadta a koronavírus-világjárvány elleni védekezésről szóló 2021. évi I. törvényt (a továbbiakban: törvény), mely 2021. február 22. napján 23 órakor lépett hatályba (5.§) és a kihirdetést követő 90. napon hatályát veszti.**

Fentiek alapján a veszélyhelyzeti jogrend 2020. november 4. óta folyamatos, azaz **a veszélyhelyzet megszűnéséig továbbra sem tartható képviselő-testületi ülés, illetve közmeghallgatás.**

**A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46.§ (4) bekezdése alapján***(„Veszélyhelyzetben a települési önkormányzat képviselő-testületének, a fővárosi, megyei közgyűlésnek feladat- és hatáskörét a polgármester, illetve a főpolgármester, a megyei közgyűlés elnöke gyakorolja. Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést is érinti.”)* **a települési önkormányzat képviselő-testületének feladat- és hatáskörét továbbra is a polgármester gyakorolja.**

**A törvény 2.§ (3) bekezdése értelmében az Országgyűlés a törvény hatálybalépéséig, a veszélyhelyzetben az Alaptörvény 53. cikk (1) és (2) bekezdése alapján megalkotott kormányrendeleteket megerősíttette. A törvény 2.§ (4) bekezdése alapján az Országgyűlés jóváhagyta a veszélyhelyzet kihirdetéséről és a veszélyhelyzeti intézkedések hatálybalépéséről szóló 27/2021.(I.29.) Kormányrendeletet, mellyel a Kormány az Alaptörvény 53. cikk (2) bekezdése alapján, rendkívüli intézkedésként a veszélyhelyzet kihirdetéséről szóló 478/2020.(XI.3.) Kormányrendelet szerinti veszélyhelyzet ideje alatt kiadott 70 jogszabályt a 2021. február 7-én hatályos szövegével újból hatályba léptette.**

**A Kormány elfogadta a 2021. február 8. napjával kihirdetett veszélyhelyzettel összefüggő rendkívüli intézkedések hatályának meghosszabbításáról szóló 80/2021.(II.22.) Kormányrendeletet, mely 2.§ (1) bekezdése értelmében, a 2.§ (2) bekezdésében foglalt kivétellel 2021. február 22-én 23 órakor hatályba lépett, mely jogszabály 1.§-a felsorolta a veszélyhelyzet ideje alatt kiadott azon 78 jogszabályt, melynek hatályát a törvény hatálybalépéséig meghosszabbította.**

A Belügyminisztérium és a Miniszterelnökség 2020. november 10. napján kiadott, TKF-1/1793/1/2020. iktatószámú tájékoztatója értelmében a katasztrófavédelmi törvény 46.§ (4) bekezdése alapján sem a képviselő-testület, sem a bizottságok ülésének Mötv. szerinti összehívására nincs lehetőség, a képviselő-testület valamennyi hatáskörét a polgármester gyakorolja, a képviselő-testületnek veszélyhelyzetben nincs döntési jogköre. A tájékoztató leírja azt is, hogy arra természetesen van mód, főleg a kialakult járványügyi helyzetben a polgármester emailben vagy más módon kikérje a képviselő-testület tagjainak véleményét, a döntés felelőssége azonban a polgármesteré.

A tárgybani rendelet módosító tervezetéhez kapcsolódóan annak indokolását és hatásvizsgálatát előkészítettük, mely az előterjesztés melléklete.

A jogalkotásról szóló 2010. évi CXXX. törvény 17.§-a értelmében, a jogszabály előkészítője előzetes hatásvizsgálat elvégzése során felméri a szabályozás várható következményeit. Az előzetes hatásvizsgálat eredményéről önkormányzati rendelet esetén a képviselő-testületet tájékoztatni kell. A hatásvizsgálat az előterjesztés mellékleteként csatolásra került.

Az előterjesztés tartalmazza a jogalkotásról szóló 2010. évi CXXX. törvény 18.§-ban foglaltak szerint a rendelettervezet indokolását. A rendeletelfogadásához az Mötv. 42.§ 1. pontjában foglalt rendeletalkotáshoz kapcsolódóan és az 50.§ értelmében minősített többség szükséges.

Jelen előterjesztést Balatonrendes Község Önkormányzata Képviselő-testületének a rendelet elfogadását megelőzően, véleményének kikérése céljából elektronikus úton megküldöm.

Balatonrendes, 2021. június 9.

|  |  |
| --- | --- |
|  | **Lenner István**polgármester |

**ELŐZETES HATÁSVIZSGÁLAT**

**Balatonrendes Község Önkormányzata Képviselő-testületének**

**…/2021. (.….) önkormányzati rendelete**

**az egyes szociális ellátások szabályozásáról szóló 2/2015.(III. 01.) önkormányzati rendelete módosításáról**

A jogalkotásról szóló 2010. évi CXXX. törvény – a továbbiakban: Jat. – 17. § (1)-(2) bekezdése értelmében

*„A jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről a Kormány által előterjesztendő törvényjavaslat, illetve kormányrendelet esetén a Kormányt, önkormányzati rendelet esetén a helyi önkormányzat képviselő-testületét tájékoztatni kell. Miniszteri rendelet rendelkezhet úgy, hogy az általa meghatározott esetben a közjogi szervezetszabályozó eszköz előkészítője előzetes hatásvizsgálatot végez.*

*(2) A hatásvizsgálat során vizsgálni kell*

*a)  a tervezett jogszabály valamennyi jelentősnek ítélt hatását, különösen*

*aa) társadalmi, gazdasági, költségvetési hatásait,*

*ab) környezeti és egészségi következményeit,*

*ac) adminisztratív terheket befolyásoló hatásait, valamint*

*b)  a jogszabály megalkotásának szükségességét, a jogalkotás elmaradásának várható következményeit, és*

*c)  a jogszabály alkalmazásához szükséges személyi, szervezeti, tárgyi és pénzügyi feltételeket.”*

A rendelet-tervezet **társadalmi, gazdasági és költségvetési hatásai**: rendkívüli települési támogatásként megállapítható eseti támogatás igénybevétele, költségvetési hatásai a kifizetésre kerülő és igazolt támogatási összegek, illetve a jogosultság vizsgálata.

A rendeletben foglaltak végrehajtásának **környezetre gyakorolt hatása**, **egészségi következménye** nincs.

A rendelet-tervezet **adminisztratív terheket** **befolyásoló hatása**: az adminisztratív terhek nem növekednek.

**A jogszabály megalkotásának szükségessége, a jogalkotás elmaradásának várható következményei**:törvénysértő állapot fennmaradása

**A jogszabály alkalmazásához szükséges személyi, szervezeti, tárgyi és pénzügyi feltételek**:

A jogszabály alkalmazásához szükséges személyi, tárgyi, szervezeti, pénzügyi feltételek rendelkezésre állnak, pótlólagos erőforrásokat nem követel meg.

**Indokolás**

**Balatonrendes Község Önkormányzata Képviselő-testületének**

**…/2021. (.….) önkormányzati rendelete**

**az egyes szociális ellátások szabályozásáról szóló 2/2015.(III. 01.) önkormányzati rendelete módosításáról**

A Jat. 18.§ (1)-(2) bekezdése rögzíti, hogy „*A jogszabály tervezetéhez a jogszabály előkészítője indokolást csatol, amelyben bemutatja azokat a társadalmi, gazdasági, szakmai okokat és célokat, amelyek a javasolt szabályozást szükségessé teszik, továbbá ismerteti a jogi szabályozás várható hatásait.*

*(2) A jogszabály tervezetének indokolásában tájékoztatást kell adni a javasolt szabályozás és az európai uniós jogból eredő kötelezettségek összhangjáról, valamint a*[*20.§*](http://www.opten.hu/loadpage.php?dest=OISZ&twhich=151828&srcid=ol7493#sid54272)*szerinti egyeztetési kötelezettségről.”*

Balatonrendes Község Önkormányzatának Képviselő-testülete 2015-ben fogadta el és azóta többször módosította az egyes szociális ellátások szabályozásáról szóló 2/2015.(III.01.) önkormányzati rendeletet (a továbbiakban: R.), mely tartalmazza az Balatonrendes élő személyek részére adható pénzbeli és természetbeni juttatásokat.

A Veszprém Megyei Kormányhivatal Hatósági Főosztály, Törvényességi Felügyeleti Osztálya a Miniszterelnökség által meghatározott 2021. évi ellenőrzési munkaterv szerint vizsgálta a szociális témájú rendeleteket, mely során felhívták a figyelmünket a rendeletek felülvizsgálatára, a feltárt hibák javítására.

Az előbb említett önkormányzati rendelet

* 1.§ (1) bekezdése *{A rendelet célja, hogy a szociális biztonság megteremtése és megőrzése érdekében a Képviselő-testület meghatározza az általa biztosított szociális és gyermekvédelmi ellátások formáit, szervezetét, a szociális és gyermekvédelmi ellátásokra való jogosultság feltételeit.}* rögzíti a rendelet célját, mely a jogszabályszerkesztésről szóló 61/2009.(XII.04.) IRM rendelet (a továbbiakban Jszr.) 51.§-ába ütköző.

A Jszr. 51.§-a rögzíti:

*„51. § (1) Preambulum*

*a) az Alaptörvény módosításának tervezetében, és*

*b) a társadalmi, politikai szempontból újszerű, jelentős törvény tervezetébe*

*alkalmazható.*

*(2) Az Alaptörvényben megjelölt törvényhozási tárgykörben megalkotni kívánt törvény preambulumot tartalmaz.*

*….”*

Fentiek értelmében a **R. 1.§ (1) bekezdésének hatályon kívül helyezése** indokolt a jogszabályi rendelkezések betartása értelmében. A módosító rendelet 6.§-ában került rögzítésre.

* 1.§ (2) bekezdése *{A rendelet hatálya kiterjed a Balatonrendes településen lakóhellyel rendelkező és életvitelszerűen a településen élő, vagy tartózkodási hellyel rendelkező és életvitelszerűen a településen élő magyar állampolgárokra, bevándoroltakra és letelepedettekre, hontalanokra, a magyar hatóság által menekültként vagy oltalmazottként elismert személyekre, továbbá a szociális igazgatásról és szociális ellátásokról szó 1993. évi III. törvény (továbbiakban:Szt.) 3. § (2) - (3) bekezdésének a) pontjában meghatározott személyekre, valamint a gyermekek védelméről és a gyámügyi igazgatásról szóló 1997. évi XXXI. törvény (továbbiakban: Gyvt.) 4.§-ban meghatározott gyermekre, fiatal felnőttre és szüleire.}*

rögzíti a rendelet hatályát, mely a jogalkotásról szóló 2010. évi CXXX. törvény (a továbbiakban: Jat.) 6.§ (3) bekezdésébe ütköző.

A Jat. 6.§ (3) bekezdése kimondja, hogy *„(3) A jogszabály területi, illetve személyi hatályát a jogszabályban az 5. § (5) és (6) bekezdés szerinti esetben, valamint akkor kell kifejezetten meghatározni, ha az az (1) és (2) bekezdéstől eltérő területre, illetve személyi körre terjed ki.”*

A Jat. 5.§ (5)-(6) bekezdései és 6.§ (1)-(2) bekezdései rögzítik, hogy

*„5.§ (5) Ha a felhatalmazás jogosultja a helyi önkormányzat képviselő-testülete, társulás esetén - ha a társulási megállapodásban meghatározott feladat- és hatáskör a felhatalmazás tárgyának szabályozására kiterjed - az önkormányzati rendelet megalkotására a társulási megállapodásban kijelölt, ennek hiányában a társulás székhelye szerinti helyi önkormányzat képviselő-testülete jogosult. Az önkormányzati rendelet megalkotásához a társulásban részt vevő helyi önkormányzat képviselő-testületének hozzájárulása szükséges.*

*(6) Ha a felhatalmazás jogosultja a helyi önkormányzat képviselő-testülete, társult képviselő-testület esetén - ha az adott ügy szabályozásáról az egyes települések képviselő-testülete a helyi önkormányzatokról szóló törvény szerint nem önállóan dönt - az önkormányzati rendelet megalkotására a társult képviselő-testület döntésének megfelelően a társulás székhelye szerinti helyi önkormányzat jogosult.*

…

*6. § (1) A jogszabály területi hatálya Magyarország területére, az önkormányzati rendelet területi hatálya a helyi önkormányzat közigazgatási területére terjed ki. Az önkormányzati rendelet területi hatálya az 5. § (5) bekezdés szerinti esetben a társulásban részt vevő helyi önkormányzatok, az 5. § (6) bekezdés szerinti esetben a társult képviselő-testületben részt vevő települési önkormányzatok közigazgatási területére terjed ki.*

*(2) A jogszabály személyi hatálya*

*a) Magyarország területén a természetes személyekre, jogi személyekre és jogi személyiséggel nem rendelkező szervezetekre, valamint Magyarország területén kívül a magyar állampolgárokra,*

*b) önkormányzati rendelet esetében a helyi önkormányzat közigazgatási területén a természetes személyekre, jogi személyekre és jogi személyiséggel nem rendelkező szervezetekre, az 5. § (5) bekezdés szerinti esetben a társulásban részt vevő helyi önkormányzatok, az 5. § (6) bekezdés szerinti esetben a társult képviselő-testületben részt vevő települési önkormányzatok közigazgatási területén a természetes személyekre, jogi személyekre és jogi személyiséggel nem rendelkező szervezetekre*

*terjed ki.”*

Fentiek értelmében a **R. 1.§ (2) bekezdésének hatályon kívül helyezése** indokolt a jogszabályi rendelkezések betartása értelmében. A módosító rendelet 6.§-ában került rögzítésre.

* 6.§ (2) bekezdése *{A természetbeni ellátás történhet: Erzsébet-utalvány, ruhanemű,- élelmiszer vásárlás, közüzemi díjak átvállalása, tankönyv,- tanszervásárlás, tűzifa vásárlás, gyermekintézmények térítési díjának kifizetése formájában.}* olyan juttatást tartalmaz, amely már nem létező – Erzsébet utalvány. Ezen bekezdés módosítása indokolt, mely során figyelembe kell venni a a szociális igazgatásról és szociális ellátásokról szóló 1993. évi III. törvény (a továbbiakban: Szoctv.) 5.§ (2) bekezdésében foglaltakat, miszerint: *„A szociális hatáskört gyakorló szerv tájékoztatást nyújt*

*a) az e törvény szerinti pénzbeli és természetbeni ellátások igénybevételi feltételeiről és az igényléshez szükséges iratokról,*

*b) az e törvényben meghatározott személyes gondoskodást nyújtó ellátásokkal és szolgáltatásokkal kapcsolatban a helyben igénybe vehető ellátások és szolgáltatások köréről, feltételeiről és az igénybevétel eljárási kérdéseiről.”*

Fentiek értelmében a **R. 6.§ (2) bekezdésének módosítása** indokolt a jogszabályi rendelkezések betartása értelmében a következők szerint:

*„6.§ (2) A rendkívüli települési támogatás természetbeni ellátás (élelmiszer, tüzelő, szociális utalvány, tankönyv, iskolai kirándulás, táborozás költségeihez való hozzájárulás, intézményi térítési díj) formájában is biztosítható, különösen akkor, ha a kérelmező háztartásában védelembe vett gyermek él, valamint ha a család, illetve a kérelmező esetében, különösen a gyermekek körülményeinek, érdekeinek mérlegelését követően feltételezhető, hogy a természetben nyújtott támogatás a célravezetőbb. Ebben az esetben a támogatás közvetlenül a szolgáltató vagy intézmény felé kerül megfizetésre.”*

A módosító rendelet 1.§-ában került rögzítésre.

* 8.§ (1) bekezdése rögzíti, hogy *„A települési támogatás lehet,*

*a) jövedelmi viszonytól független, alanyi támogatás, (a továbbiakban: alanyi támogatás)*

*b) jövedelmi viszonytól függő támogatás.”*

A Szoctv. 26.§-a kimondja, hogy *„A képviselő-testület a hatáskörébe tartozó pénzbeli ellátásokat kiegészítheti, és a szociálisan rászorultak részére - a rendeletében meghatározott módon és feltételek szerint - más pénzbeli támogatásokat is megállapíthat.”* Tekintettel arra, hogy **az önkormányzati rendelet szociális rászorultságtól függetlenül és alanyi jogon állapít meg juttatásokat** szükséges a 8.§ módosítása, mert alanyi jogon e támogatás nem adható, **e formájában jogsértő**.

A Szoctv. 32.§ (3) bekezdése szerint: *„Ha e törvény másként nem rendelkezik, a települési önkormányzat képviselő-testülete rendeletben szabályozza a hatáskörébe tartozó pénzbeli ellátások megállapításának, kifizetésének, folyósításának, valamint ellenőrzésének szabályait.”*

Fentiek értelmében a **R. 8.§-ának módosítása** indokolt a jogszabályi rendelkezések betartása értelmében a következők szerint:

„8.§ (1) Települési támogatás nyújtható:

a) gyermekfogadás és gyermekszületéshez kapcsolódó költségek viseléséhez,

b) óvoda és iskolakezdéshez kapcsolódó költségek viseléséhez,

c) közeli hozzátartozó eltemettetéséhez szükséges költségek viseléséhez.”

(2) Rendkívüli települési támogatás nyújtható a létfenntartást veszélyeztető rendkívüli élethelyzetbe került, valamint az időszakosan vagy tartósan létfenntartási gonddal küzdő személynek, családnak.”

A módosító rendelet 2.§-ában került rögzítésre.

* Előbbi 8.§-ban foglalt indokoláshoz kapcsolódóan szükséges a rendelet 9.§-ának módosítása, mely kiegészül továbbá az (1a) bekezdéssel is a következők szerint:

*„9.§ (1) Települési támogatásra jogosult*

*a) a gyermek fogadás előkészítésére tekintettel az a szülő, egyedül élő várandós anya, aki a kérelem benyújtásakor legalább egy éve Balatonrendesen állandó lakóhellyel rendelkezik és életvitelszerűen ott él és a gyermek születésének várható időpontját megelőző két hónapon belül a kérelmet benyújtja,*

*b) a gyermekük születésére tekintettel azok a szülők, vagy gyermekét egyedül nevelő szülő, aki a kérelem benyújtásakor legalább egy éve a Balatonrendesen állandó lakóhellyel rendelkeznek és életvitelszerűen ott él és a születést követő 6 hónapon belül a kérelmet benyújtja,*

*c) az óvodás gyermekekre óvodakezdésre tekintettel, az általános és középiskolás nappali tagozaton tanulókra iskolakezdésre tekintettel az a szülő, vagy gyermekét egyedül nevelő szülő, aki a gyermekével azonos lakcímen él életvitelszerűen és kérelmét legkésőbb a tanév megkezdését követően október 15. napjáig benyújtja.*

*d) a közeli hozzátartozójának eltemettetéséről gondoskodó és Balatonrendesen állandó lakóhellyel rendelkező személy, ha a haláleset bekövetkeztétől számított 3 hónapon belül a kérelmet benyújtja.*

*(1a) Az (1) bekezdésben rögzített települési támogatásra jogosult a kérelmező, akinek a családjában az egy főre jutó nettó havi jövedelem nem haladja meg a mindenkori öregségi nyugdíj legkisebb összegének 500%-át, egyedül élő esetén 600%-át.*

*(2) Ugyanazon gyermek után az (1) bekezdés a)-b) pontjában meghatározott típusú támogatás közül csak az egyik vehető igénybe.”*

A módosító rendelet 3-5.§-ában került rögzítésre.

* 11.§ (2) bekezdése *{„Rendkívüli települési támogatásban, egy naptári éven belül, egy család összesen legfeljebb két alkalommal részesülhet, melybe nem számítható bele a különös méltánylást érdemlő helyzetre való tekintettel megállapított rendkívüli települési támogatás.}* korlátozza a rendkívüli települési támogatásként megállapítható eseti támogatás igénybevételét, mely Szoctv. 7.§ (1) bekezdésében és 45.§-ában rögzített rendelkezéseibe ütköző.

A Szoctv. 7.§ (1) bekezdése kimondja:

*„A települési önkormányzat, tekintet nélkül hatáskörére és illetékességére, köteles az arra rászorulónak rendkívüli települési támogatást, étkezést, illetve szállást biztosítani, ha ennek hiánya a rászorulónak az életét, testi épségét veszélyezteti.”*

A Szoctv. 45. § értelmében:

*„(1) A képviselő-testület az e törvény rendelkezései alapján nyújtott pénzbeli és természetbeni ellátások kiegészítéseként, önkormányzati rendeletben meghatározott feltételek alapján - pénzbeli vagy természetbeni formában - települési támogatást nyújt. Települési támogatás keretében nyújtható támogatás különösen*

*a) a lakhatáshoz kapcsolódó rendszeres kiadások viseléséhez,*

*b) a 18. életévét betöltött tartósan beteg hozzátartozójának az ápolását, gondozását végző személy részére,*

*c) a gyógyszerkiadások viseléséhez,*

*d) a lakhatási kiadásokhoz kapcsolódó hátralékot felhalmozó személyek részére.”*

*(2) Más jogszabály alkalmazásában az (1) bekezdés a) pontja szerinti célra nyújtott települési támogatást lakásfenntartási támogatásnak kell tekinteni.*

*(2a) A 18. életévét betöltött tartósan beteg hozzátartozójának ápolását, gondozását végző személy részére megállapított települési támogatás a társadalombiztosítási tárgyú jogszabályok alkalmazásában ápolási díjnak minősül, ha az ellátás önkormányzati rendeletben szabályozott havi összege eléri az ápolási díj központi költségvetésről szóló törvényben meghatározott alapösszegének a 80%-át.*

*(3) A képviselő-testület a létfenntartást veszélyeztető rendkívüli élethelyzetbe került, valamint az időszakosan vagy tartósan létfenntartási gonddal küzdő személyek részére rendkívüli települési támogatást köteles nyújtani.*

*(4) Rendkívüli települési támogatásban elsősorban azokat a személyeket indokolt részesíteni, akik önmaguk, illetve családjuk létfenntartásáról más módon nem tudnak gondoskodni vagy alkalmanként jelentkező többletkiadások - így különösen betegséghez, halálesethez, elemi kár elhárításához, a válsághelyzetben lévő várandós anya gyermekének megtartásához, iskoláztatáshoz, a gyermek fogadásának előkészítéséhez, a nevelésbe vett gyermek családjával való kapcsolattartásához, a gyermek családba való visszakerülésének elősegítéséhez kapcsolódó kiadások - vagy a gyermek hátrányos helyzete miatt anyagi segítségre szorulnak.*

*(5) A rendkívüli települési támogatás kérelemre és hivatalból - különösen nevelési-oktatási intézmény, gyámhatóság vagy más családvédelemmel foglalkozó intézmény, illetve természetes személy vagy a gyermekek érdekeinek védelmét ellátó társadalmi szervezet kezdeményezésére - is megállapítható.*

*(6) Ha a fővárosi önkormányzat és a kerületi önkormányzat nem állapodik meg ettől eltérően, a fővárosban a hajléktalanok számára nyújtott rendkívüli települési támogatás megállapítása a fővárosi önkormányzat feladata.*

*(7) A települési önkormányzat rendeletében a 18. életévét betöltött tartósan beteg hozzátartozójának ápolását, gondozását végző személy részére megállapított, havi rendszerességgel nyújtott települési támogatás havi összegét úgy kell szabályozni, hogy az nem haladhatja meg az ápolási díjnak a központi költségvetésről szóló törvényben meghatározott alapösszegét.”*

Az önkormányzati rendeletének 11.§ (2) bekezdését hatályon kívül helyezni szükséges a fenti jogszabályi rendelkezések értelmében.

A rendelet 6.§-a a hatályon kívül helyezendő szakaszokat és a hatályba léptető rendelkezéseket tartalmazza.

**Balatonrendes Község Önkormányzata Képviselő-testületének**

**…/2021. (V….) önkormányzati rendelete TERVEZET**

**Balatonrendes Község Önkormányzata Képviselő-testületének az egyes szociális ellátások szabályozásáról szóló 2/2015.(III. 01.) önkormányzati rendelete módosításáról**

Balatonrendes KözségÖnkormányzatának Polgármestere a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerinti hatáskörében a veszélyhelyzet kihirdetéséről szóló 27/2021.(I.29.) Kormányrendelettel kihirdetett veszélyhelyzetben, a szociális igazgatásról és szociális ellátásokról szóló 1993. évi III. törvény 10.§ (1) bekezdése, 26.§,

32.§ (1) bekezdés b) pontja, 32.§ (3) bekezdése, 45.§, 48.§ (4) bekezdése, 92.§ (1) bekezdése,

115.§ (3) bekezdése, 132.§ (4) bekezdésében kapott felhatalmazás alapján,

az Alaptörvény 32. cikk (1) bekezdés a) pontjában és a Magyarország helyi önkormányzatairól szóló 2011. évi CLXXXIX. törvény 13.§ (1) bekezdés 8a. pontjában meghatározott feladatkörében eljárva

a következőket rendeli el:

1.§ Balatonrendes Község Önkormányzata Képviselő-testületének az egyes szociális ellátások szabályozásáról szóló 2/2015.(III. 01.) önkormányzati rendelete (a továbbiakban: R.) 6.§ (2) bekezdése helyébe a következő rendelkezés lép:

*„(2) A rendkívüli települési támogatás természetbeni ellátás (élelmiszer, tüzelő, szociális utalvány, tankönyv, iskolai kirándulás, táborozás költségeihez való hozzájárulás, intézményi térítési díj) formájában is biztosítható, különösen akkor, ha a kérelmező háztartásában védelembe vett gyermek él, valamint ha a család, illetve a kérelmező esetében, különösen a gyermekek körülményeinek, érdekeinek mérlegelését követően feltételezhető, hogy a természetben nyújtott támogatás a célravezetőbb. Ebben az esetben a támogatás közvetlenül a szolgáltató vagy intézmény felé kerül megfizetésre.”*

2.§ A R. 8.§-a helyébe a következő rendelkezés lép:

 *„(1) Települési támogatás nyújtható:*

a) gyermekfogadás és gyermekszületéshez kapcsolódó költségek viseléséhez,

b) óvoda és iskolakezdéshez kapcsolódó költségek viseléséhez,

c) közeli hozzátartozó eltemettetéséhez szükséges költségek viseléséhez.

(2) Rendkívüli települési támogatás nyújtható a létfenntartást veszélyeztető rendkívüli élethelyzetbe került, valamint az időszakosan vagy tartósan létfenntartási gonddal küzdő személynek, családnak.”

3.§ A R. 9.§ (1) bekezdése helyébe a következő rendelkezés lép:

*„9.§ (1) Települési támogatásra jogosult*

*a) a gyermek fogadás előkészítésére tekintettel az a szülő, egyedül élő várandós anya, aki a kérelem benyújtásakor legalább egy éve Balatonrendesen állandó lakóhellyel rendelkezik és életvitelszerűen ott él és a gyermek születésének várható időpontját megelőző két hónapon belül a kérelmet benyújtja,*

*b) a gyermekük születésére tekintettel azok a szülők, vagy gyermekét egyedül nevelő szülő, aki a kérelem benyújtásakor legalább egy éve a Balatonrendesen állandó lakóhellyel rendelkeznek és életvitelszerűen ott él és a születést követő 6 hónapon belül a kérelmet benyújtja,*

*c) az óvodás gyermekekre óvodakezdésre tekintettel, az általános és középiskolás nappali tagozaton tanulókra iskolakezdésre tekintettel az a szülő, vagy gyermekét egyedül nevelő szülő, aki a gyermekével azonos lakcímen él életvitelszerűen és kérelmét legkésőbb a tanév megkezdését követően október 15. napjáig benyújtja.*

*d) a közeli hozzátartozójának eltemettetéséről gondoskodó és Balatonrendesen állandó lakóhellyel rendelkező személy, ha a haláleset bekövetkeztétől számított 3 hónapon belül a kérelmet benyújtja.*

4.§ A R. 9.§-a a következő (10) bekezdéssel egészül ki:

*„(1a) Az (1) bekezdésben rögzített települési támogatásra jogosult a kérelmező, akinek a családjában az egy főre jutó nettó havi jövedelem nem haladja meg a mindenkori öregségi nyugdíj legkisebb összegének 500%-át, egyedül élő esetén 600%-át.”*

5.§ A R. 9.§ (2) bekezdése helyébe a következő rendelkezés lép:

*„(2) Ugyanazon gyermek után az (1) bekezdés a)-b) pontjában meghatározott típusú támogatás közül csak az egyik vehető igénybe.”*

6.§ (1) Ez a rendelet a kihirdetését követő napon lép hatályba és a hatályba lépést követő napon hatályát veszti.

(2) Hatályát vesztik a R. 1.§ (1)-(2) bekezdései.

(3) Hatályát veszti a R. 11.§ (2) bekezdése.

|  |  |
| --- | --- |
| Lenner István sk.polgármester | Wolf Viktória sk.jegyző |

Kihirdetési záradék:

A rendelet 2021. június …. napján kihirdetésre került

|  |  |
| --- | --- |
|   | Wolf Viktória sk.jegyző |